CELEX: 62021TN0532
Language: mt
Date: 2021-08-31 00:00:00
Title: Kawża T-532/21: Rikors ippreżentat fil-31 ta’ Awwissu 2021 – MAZ-upravljajusaja kompanija holdinga Belavtomaz vs Il-Kunsill

18.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 422/30
            
         
      Rikors ippreżentat fil-31 ta’ Awwissu 2021 – MAZ-upravljajusaja kompanija holdinga Belavtomaz vs Il-Kunsill
      (Kawża T-532/21)
      (2021/C 422/39)
      Lingwa tal-kawża: l-Ingliż
      
         Partijiet
      
      
         Rikorrent: OAO Minskii Avtomobilnyi Zavod – upravljajusaja kompanija holdinga Belavtomaz (Minsk, il-Bjelorussja) (rappreżentanti: D. O’Keeffe, Solicitor, u N. Tuominen, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla r-Regolament ta’ Implimentazzjoni tal-Kunsill (UE) 2021/997 tal-21 ta’ Ġunju 2021 li jimplimenta l-Artikolu 8a(1) tar-Regolament (KE) Nru 765/2006 dwar miżuri restrittivi fir-rigward tal-Belarussja (1) u d-Deċiżjoni ta’ implimentazzjoni tal-Kunsill (PESK) 2021/1002 tal-21 ta’ Ġunju 2021 li timplimenta d-Deċiżjoni 2012/642/PESK dwar miżuri restrittivi fid-dawl tas-sitwazzjoni fil-Belarussja (2) (iktar ’il quddiem il-“Miżuri Kkontestati”), sa fejn dawn jirrigwardaw lir-rikorrenti; u
               
            
                  —
               
               
                  tikkundanna lill-Kunsill għall-ispejjeż tar-rikorrenti f’dawn il-proċeduri.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv ibbażat fuq l-allegazzjoni li l-Miżuri Kontestati jiksru l-prinċipju ta’ protezzjoni ġudizzjarja effettiva. Qiegħed jiġi sostnut li billi ma bagħatx notifika individwali biex jinforma dwar il-miżuri adottati kontra r-rikorrenti, il-Kunsill kiser l-Artikolu 8a(2) tar-Regolament tal-Kunsill 765/2006. Barra minn hekk, sa mit-18 ta’ Ġunju 2012, isem ir-rikorrenti huwa Open Joint Stock Company “Minsk Automobile Works” – Management Company of “BELAVTOMAZ” Holding. Billi jirreferu għall-Minskii Avtomobilnyi Zavod (MAZ) / OJSC “MAZ”, isem li r-rikorrenti qatt ma użat bħala l-isem irreġistrat uffiċjali tal-kumpannija tagħha (kemm jekk sħiħ jew imqassar), il-Miżuri Kkontestati jonqsu milli jidentifikaw b’mod xieraq l-entità denominata. B’riżultat ta’ dan ir-rikorrenti ma hijiex f’pożizzjoni li tiddetermina l-portata eżatta tal-Miżuri Kkontestati.
               
            
                  2.
               
               
                  It-tieni motiv ibbażat fuq l-allegazzjoni li l-Kunsill wettaq żball manifest ta’ evalwazzjoni meta inkluda lir-rikorrenti fl-annessi tal-Miżuri Kkontestati. Ir-rikorrenti tallega li l-Miżuri Kkontestati jipprovdu raġunijiet mhux issostanzjati, fattwalment mhux korretti u infondati għad-denominazzjoni tagħha. Iktar minn hekk, ir-raġunijiet insuffiċjenti pprovduti ma jurux rabta sostantiva suffiċjenti mal-għan tal-miżuri.
               
            
                  3.
               
               
                  It-tielet motiv ibbażat fuq l-allegazzjoni li l-Miżuri Kkontestati ma jissodisfawx il-livell ta’ prova meħtieġ għall-adozzjoni ta’ sanzjonijiet individwali. Billi pprova juża miżuri individwali sabiex jilħaq l-għan li jirrestrinġi l-attivitajiet kummerċjali u l-profitti ta’ impriża barranija proprjetà tal-Istat, il-Kunsill applika tip ta’ miżura illegali.
               
            
         (1)  ĠU 2021, L 219 I, p. 3.
      
         (2)  ĠU 2021, L 219 I, p. 70.